Антони Дончев
Антони Кирилов Дончев е български композитор и пианист.

Биография 
Роден е в София на 5 февруари 1959 г. в семейството на композитора Кирил Дончев. Завършва музикално училище и Музикалната академия в София, специалност „Пиано“ в класовете на професор Мара Петкова и професор Богомил Стършенов. Още ученик дебютира като пианист на джаз-срещата в София през 1978 г.

През 80-те години свири в квартет „Фокус“.

През 1985 г. заедно с Христо Йоцов създават „Акустична версия“, наложила се като водеща джазформация. Двамата печелят редица награди, сред които Първа награда в Оелаарт, Белгия (1985) и Голямата награда в Леверкузен, Германия (1986). През 1986 г. е включен в класацията на надеждните млади джазмузиканти на Европа. В периода 1987 – 1989 г. преподава в Музикалната академия в София.

От 2011 г. е диригент на Биг-бенда на Българското национално радио. Под негово диригентство биг-бендът работи с редица световни музиканти, сред които Джо Ловано, Кърт Елинг, Том Харел, Кристиан Елзесер и други.

От 2022 г. е поканен да свири с The Four Pianists. Първото му участие с групата се състоява на 16 август в София.

Творчество

Джаз проекти 
Има много изяви като джаз-музикант:
 участие в джаз-срещите в Банско и на Аполония (Созопол),
 концерти с Милчо Левиев и Анатолий Вапиров,
 проект за фестивали в Солун и Варна,
 записи с Петър Ралчев (албум „Фолк джаз бенд“, 1988),
 записи с гръцката певица Алексия (албум „Clasics“, 1996),
 записи с Йълдъз Ибрахимова.

Работа в театъра 
От 1992 г. пише музика за постановки в театър „София“, Първи частен театър „Ла Страда“ и др. Плодотворно е сътрудничеството му с режисьора Теди Москов, за чиито постановки Дончев създава музика:
 „Някои могат, други не“,
 „Най-хубавото село“ (с награда за музика „Златния делфин“, 1986, 1988);
 ТВ продукция „Улицата“;
 театрални постановки в Германия:
 „Лебедова песен“ (Дюселдорф, 1986),
 „Макбю“ (Бремен, 1996),
 „Дом № 13“ и „Blau in Blau“ („Талиа театър“, Хамбург, 1997, 1998).

Работа в киното 
Антони Дончев е автор на музика за игралните филми „Място под слънцето“, „Бягащи кучета“, „Любовното лято на един льохман“, „Приятелите на Емилия“, „Вагнер“, а също и за постановки за куклен театър.

Източници

Външни препратки 
 Антони Дончев: Опитвам се да бъда винаги искрен в това, което правя, интервю за въпреки.com
 Антони Дончев: Иначе няма да съм аз, разговор с Марта Монева, сп. Култура, 21 март 2022
  
  Антони Дончев в КиноПоиск

Български композитори
Филмови композитори
Композитори на 20 век
Български пианисти
Български джаз музиканти
Български диригенти
Възпитаници на Националната музикална академия
Преподаватели в Националната музикална академия
Родени в София